Den lille Håndværksbager i Frederikshavn er havnet i en sand Facebook-storm, efter de delte en trøffelelefant. Nu må bageren møde tidligere

Håndværksbageren i Frederikshavn og Sæby har fået travlt, efter Frederikshavn-afdelingen torsdag delte et billede af en trøffelelefant på sin Facebook-side.

Udformningen af trøffeldyret er Den Store Bagedyst værdigt og på rekordtid er den indbydende sukkerbombe gået viralt.

På under et døgn har knap 8,5 tusind mennesker liket elefanten, mens opslaget er blevet delt og kommenteret mere end 7000 gange.

Den massive interesse for trøffelelefanten på Facebook har givet travlhed for den lille bager i Frederikshavn og i kommentarsporet har kageglade danskere svært ved få armene ned:

- For os kage-glade mennesker er trøfler/romkugler/romboller - kært barn har mange navne, den ultimative kongekage, skriver Kirstine Matilde Bjerrebaard Sonne på Facebook som en af de 5765 kommentarer.

Bombarderet med elefant-ønsker

Bag disken i Frederikshavn står Annika Sønderby og den massive interesse kommer i den grad bag på hende.

- Jeg har fået rigtigt mange forespørgsler på, om vi kan levere trøffelelefanter til hele landet. Jeg har svaret på mere end 100 forespørgsler og bestillinger på trøffeldyr siden i går, siger en travl Annika Sønderby.

Annika står alene i butikken i Frederikshavn. Mens Ekstra Bladet taler med hende, bliver hun gentagne gange afbrudt af kunder.

- Vi har fået bestilling på omkring 25 elefanter alene i den kommende måned og med den store interesse forventer jeg, at der kommer flere, siger hun, da hun tager røret igen.

Hun fortæller, at det ikke kun er bestillingerne der vælter ind. Det samme gør antallet af 'likes' på bagerens Facebook-side. Siden i går er der kommet mere end 700 nye 'likes' på siden.

- Det er jo god reklame og selvom der nok er en del, der ikke er fra lokalområdet, så betyder det noget for forretningen, siger hun.

Ikke flere elefanter - i dag

Al brødet i Håndværksbageren i Frederikshavn, bliver leveret fra den større afdeling i Sæby.

Her står Rikke Skovbak Mortensen i bageriet og hun er kvinden bag den fantasifuldt udfærdigede virale-elefant.

- Der var en kunde der kom ind og bestilte den også lavede jeg den. Vi får mange forskellige ønsker fra vores kunder og dem prøver vi at efterleve, siger en glad Rikke Skovbak Mortensen.

Men succesen har også en bagside for Rikke. Fredag aften er hun tvunget til at møde allerede klokken 23:

- Vi har fået så mange nye bestillinger, at jeg bliver nød til at møde et par timer før fredagaften for at kunne lave de omkring 25 elefanter, vi har fået bestilling på, siger hun.

To kilo trøffel

Skal man sætte den bestandige trøffelelefant til livs alene, kræver det dog en særdeles god appetit.

Elefanten på billedet er beregnet til 20 mennesker, koster 200 kroner og vejer to kilo.

Bor man i Frederikshavn og omegn og tænker man gerne vil have en med hjem til aften kaffen, kan man også godt spare sig en tur til den lille bagerbutik på Suensonsvej.

I dag er der ikke flere elefanter på lager, men Annika Sønderby forsikrer, at der stadig er trøffelslanger tilbage.